የሽሬ እንዳስላሴ ማይካድራ የ360 ኪሎሜትር አስፋልት መንገድ ለአገልግሎት በቃ
መንገዱ የፌደራል መንግሥት በመደበው ከ4 ነጥብ 2 ቢልዮን ብር በላይ መገንባቱን የኢትዮጵያ መንገዶች ባለስልጣን ዋና ዳይሬክተር አቶ አርአያ ግርማይ ትናንት በተካሄደው በምረቃ ሥነሥርዓቱ ላይ ገልጸዋል።የግብርና ኢንቨስትመንት በማጠናከር የሀገሪቱን የውጭ ንግድን ለማሳለጥ እየተደረገ ላለው ሁሉ አቀፍ ጥረት ራሱን የቻለ አስተዋጽኦ እንደሚኖረውም አመልክተዋል።የትግራይ ክልል ምክትል ርዕሰ መስተዳድርና የንግድ፣ ኢንዱስትሪና ከተማ ልማት ቢሮ ኃላፊ ዶክተር አምባሳደር አዲስዓለም ባሌማ በዚሁ ጊዜ እንደገለጹት መንገዱ የአካባቢው ህብረተሰብ የረጅም ዓመታት ጥያቄን የመለሰ ነው።መንገዱ ድህነትን ለማጥፋት እየተካሄደ ላለው  የፀረ-ድህነት ትግል የጎላ ድርሻ እንዳለው ጠቁመው፤ ህብረተሰቡ በአግባቡ  ጠብቆ ሊጠቀምበት ይገባልም ብለዋል።የክልሉ ኮንስትራክሽን፣መንገድና ትራንስፖርት ቢሮ ኃላፊ አቶ ተስፋይ ገብረኪሮስ በበኩላቸው በክልሉ ከ25 ዓመት በፊት 906 ኪሎ ሜትር የጠጠር መንገድ ብቻ እንደነበር ጠቁመው፤ በአሁኑ ወቅት 6ሺህ 400 ኪሎ ሜትር የጠጠርና የአስፋልት መንገድ መዘርጋቱን አስታውቀዋል።የአካባቢው መልከዓ ምድር አስቸጋሪ በመሆኑ በክረምት ወራቶች የጋማ ከብቶችን  ለማጓጓዣነት እንደሚጠቀሙ ያስታወሱት ደግሞ የፀገዴ ወረዳ ዋና አስተዳዳሪ አቶ ግደይ አዘናው ናቸው።የመንገዱ መሰራት የአካባቢው ህብረተሰብ ያደርገው በነበረው ረጅምና አስቸጋሪ የእግር ጉዞ ይባክን የነበረውን ጊዜ፣ ጉልበትና ወጪ ለልማት ሥራው ማዋል ያስችለዋልም ነው ያሉት ።ከአካባቢው ነዋሪዎች ውስጥ በንግድ ሥራ የሚተዳደሩት አቶ ካሕሳይ አረፈ በሰጡት አስተያየት፤ የመንገዱ መሰራት ከዳንሻ ፀገዴ፣ ዓዲ-ረመፅና ሽሬእንዳስላሴ ከተሞች ያደርጉት የነበረውን አሰለቺ ጉዞ እንደሚያስወግደው ገልጸዋል- (ኢዜአ ) ። 